DCC พุ่งแรงเกือบ 8% โบรกฯแนะ “ลงทุนระยะยาว” ชี้การเงินโดดเด่น-จ่ายปันผลสม่ำเสมอ
DCC พุ่งแรงเกือบ 8% โบรกฯแนะ "ลงทุนระยะยาว" ชี้การเงินโดดเด่น-จ่ายปันผลสม่ำเสมอ โดย ณ เวลา 16.13 น. ราคาอยู่ที่ 2.46 บาท บวก 0.18 บาท หรือ 7.89% สูงสุดที่ 2.46 บาท ต่ำสุดที่ 2.30 บาท มูลค่าซื้อขายที่ 30.54 ล้านบาท 
13 มิ.ย. 2561

ผู้สื่อข่าวรายงานว่า หุ้นบริษัท ไดนาสตี้เซรามิค จำกัด (มหาชน) หรือ DCC ณ เวลา 16.13 น. ราคาอยู่ที่ 2.46 บาท บวก 0.18 บาท หรือ 7.89% สูงสุดที่ 2.46 บาท ต่ำสุดที่ 2.30 บาท มูลค่าซื้อขายที่ 30.54 ล้านบาท ขณะที่ดัชนีตลาดหุ้นไทยโดยรวมลบ 0.29%

ด้าน บล.โกลเบล็ก ระบุในบทวิเคราะห์ (11 มิ.ย.) แนะนำหุ้น DCC โดยดำเนินธุรกิจผลิตกระเบื้องเซรามิกปูพื้นและปูผนังกำลังการผลิตรวม 75 ล้านตารางเมตรซึ่งปัจจุบันใช้กำลังการผลิตราว 75% โดยเน้นการจำหน่ายกระเบื้องเซรามิกภายในประเทศเป็นหลักผ่านสาขา 199 สาขาซึ่งกระจายอยู่ทั่วประเทศ
โดยช่วงครึ่งหลังปี 61 คาดเปิดสาขานำร่องรูปแบบใหม่ที่ชลบุรีซึ่งมีพื้นที่รวม 15 ไร่ โดยจะแบ่งพื้นที่บางส่วนให้คู่ค้าอาทิ Grand Home(จำหน่ายวัสดุซ่อมแซมบ้าน) Kerry(รับส่งสินค้า) และ Wood Smith(จำหน่ายไม้ลามิเนต) เช่า ซึ่งผู้บริหารมีแผนปรับเปลี่ยนสาขาเดิมอีก 54 สาขามาเป็นรูปแบบดังกล่าวเพื่อสร้างรายได้จากค่าเช่าเพิ่มเติม
อย่างไรก็ตาม ยอดขายบริษัทตลอด 4 ปีที่ผ่านมา (ปี 57-60) ยอดขายบริษัททรงตัวที่ระดับ 7.2-7.4 พันล้านบาทแม้ว่าจะมีกระเบื้องจากจีนเข้ามาเป็นคู่แข่ง อย่างไรก็ตามอัตรากำไรขั้นต้นปรับตัวลงจาก 42% สู่ 38% เนื่องจากบริษัทมีการออกแบรนด์กระเบื้องราคาถูกเพื่อจับตลาดขายส่ง
โดยฝ่ายวิจัยมีมุมมองเชิงบวกต่อ DCC จากที่มีการปรับแผนกลยุทธ์การปรับรูปแบบสาขาเพื่อให้มีพื้นที่เช่าราว 55 สาขาซึ่งคาดว่าจะเริ่มดำเนินงานได้ในครึ่งปีหลัง ซึ่งการให้เช่าพื้นที่จะส่งผลดีต่ออัตรากำไรขั้นต้น (อัตรากำไรขั้นต้นจากการเช่าสูงกว่าธุรกิจกระเบื้อง) และยอดขายของกระเบื้องของสาขานั้นๆ เนื่องจากเมื่อมีคู่ค้ามาเช่าพื้นที่จะส่งผลให้ลูกค้าเข้ามาจับจ่ายเพิ่มขึ้นด้วยเพราะสาขาของ DCC เปลี่ยนจากร้านจำหน่ายกระเบื้องเป็น one stop service
ด้านการก่อสร้าง นอกจากนี้ DCC มีความโดนเด่นในฐานะการเงินที่มีอัตราส่วนหนี้สินที่มีดอกเบี้ยต่อส่วนของทุนเพียง 0.39 เท่า และจ่ายปันผลสม่ำเสมอปีละ 4 ครั้งคิดเป็นอัตราผลตอบแทน 5.6% จึงเหมาะแก่การ “ลงทุนระยะยาว”